Kind oorleef ná hy met sambreel uit gebou springDie seun is ernstig beseer toe hy ‘n sambreel as valskerm gebruik het om uit die woonstel te spring (Foto: Shangaiist) ŉ Sewejarige kind het wonderbaarlik ŉ val van 10 verdiepings ver oorleef toe hy ŉ sambreel as ŉ valskerm gebruik het. Die media in China berig die kind het gesien hoe ŉ tekenprentkarakter ŉ sambreel as ŉ valskerm gebruik en het besluit om dit ook te probeer. Alhoewel hul woonstel in Suzhou, Jiangsu op die vyfde verdieping is, is die hoogte daarvan gelykstaande aan 10 verdiepings, omdat die woonstelle dubbelverdiepings is. Dit is egter nie die sambreel wat die kind gered het nie. Sy val is gebreek deur ŉ kragdraad, het ooggetuies gesê. Hy het ernstige beserings opgedoen, maar is nie meer in ŉ kritieke toestand nie, ná ŉ operasie, het ŉ dokter gesê. Daar was al vantevore soortgelyke voorvalle waar kinders seerkry wanneer hulle tekenprentkarakters naboots, berig Sohu.com. ŉ Vyfjarige dogter het verlede maand in Urumqi in Xinjiang ook met ŉ sambreel van die 11de verdieping gespring. Sy het op ŉ platform op die vierde verdieping geland en is in die hoësorgeenheid opgeneem. ŉ Meisie het in Desember probeer om teen die waterpype teen die gebou af te klim en sy het vyf verdiepings ver geval. Sy is baie ernstig beseer. Sy het haar ma gemis en wou na haar gaan soek, maar die voordeur was gesluit. Sy het die idee, om teen die waterpype af te klim, op ŉ tekenprent gesien.